Kai Hansen

Kai Michael Hansen (* 17. január 1963, Hamburg, Nemecko) je nemecký metalový gitarista a spevák.

Svoju hudobnú kariéru odštartoval v roku 1978 v hudobnej skupine Iron Fist so spoluzakladateľom neskoršej skupiny Iron Savior Pietom Sielckom. V roku 1984 spolu s Michaelom Weikathom založil skupinu Helloween, v ktorej hral na gitaru a spieval až do príchodu nového speváka Michaela Kiskeho, ktorý sa mikrofónu ujal na albumoch Keeper of the Seven Keys Part 1 a Keeper of the Seven Keys Part 2. Kai z Helloweenu odišiel v rokoch 19881989 kvôli rozsiahlym turné a koncertom. Potom založil vlastnú power metalú skupinu Gamma Ray. V roku 1997 bol spoluzakladateľom skupiny Iron Savior, ale potom sa viac zameral na Gamma Ray, s ktorou vydal niekoľko albumov a vystupuje po celom svete.

Kai sa tiež účastní veľa hudobných projektov. Hral na albumoch Follow the Blind a  Tales from the Twilight World od Blind Guardian. Spolu s HammerFall nahral cover verziu svojej skladby „I Want Out“ z čias Helloweenu. Kai hral tiež rolu Trpaslíka Regrina v projekte Avantasia (metalová opera), ktorú organizuje Tobias Sammet.

V roku 2005 sa zúčastnil na turné s mladou nemeckou speed metalovou kapelou Stormwarrior z jeho rodného mesta Hamburg ako hlavný spevák. Na turné hral materiály z klasického albumu od Helloweenu Walls of Jericho, ktoré malo na Stormwarrior najväčší vplyv. V súčasnosti (2012) sa venuje aj projektu Unisonic, kde sa po rokoch opäť stretol s bývalým kolegom a spevákom z Helloweenu Michaelom Kiskeom.

Na jeseň 2017 sa Hansen spolu s Kiskeom v rámci Pumpkins United World Tour vrátili späť do Helloweenu. Počas tohto špeciálneho turné skupina odohrala trojhodinové koncerty po celom svete a v rámci turné navštívili aj mesto Bratislava.

Iné projekty

Zdroj 

Nemeckí gitaristi
Nemeckí speváci
Nemeckí heavymetaloví gitaristi
Nemeckí heavymetaloví speváci
Sóloví gitaristi
Členovia skupiny Helloween
Osobnosti z Hamburgu